SL Uradni list Evropske unije C 317/3

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 317/03)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„HUILE D’OLIVE DE NIMES“

EU št.: FR-PDO-0105-01283 – 21.11.2014

ZOP ( X ) ZGO ( )

1. Skupina vložnikov in pravni interes

Syndicat des AOP Olive et Huile d’Olive de Nîmes Mas de l’Agriculture – 1120 Route de Saint Gilles 30 900 Nîmes FRANCE Tel. +33 466045034 Telefaks +33 466045031 E-naslov: olive.nimes@orange.fr

Syndicat des AOP Olive et Huile d’Olive de Nîmes je sestavljen iz pridelovalcev oljk in predelovalcev olja „Huile d’olive de Nîmes“ in ima legitimni interes za vložitev zahtevka za spremembo.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☒ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo: nadzor

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Opis je bil natančneje opredeljen zaradi:

— prvič, dopolnitve organoleptičnih lastnosti olja. V specifikaciji, predloženi ob vložitvi zahtevka za registracijo ZOP, je bilo namreč navedeno le, da ima olje „Huile d’olive de Nîmes“ te značilnosti: „V nosu začutimo prijetne vonje artičok in zelenja. V ustih se ti vonji zelenja razvijejo k vonjem grmišča in jagodičevja.“ Na podlagi preverjanj, opravljenih od priznanja te označbe, je mogoče natančneje opredeliti, da se v nosu začutijo, „rastlinske vonjave […] z vonjem sveže trave, pokošenega sena, surove artičoke, rastline paradižnika“, v ustih pa se čutijo sadežni okusi večinoma „trave, sena, ananasa, rumene slive in surove artičoke, ki jih včasih dopolnjujejo okusi rdeče slive in jabolka“,

— drugič, vključitve analitičnih značilnosti oljčnega olja ob prvem dajanju na trg: vsebnost oleinske kisline je omejena na 0,8 g/100 g, peroksidno število pa je omejeno na 16 miliekvivalentov kisikovega peroksida za 1 kg oljčnega olja.

V tem okviru sta bili uvedeni stopnji grenkosti (1,5 do 4,5 na 10-stopenjski organoleptični lestvici Mednarodnega sveta za oljke) in pikantnosti (1,5 do 4,5 na 10-stopenjski organoleptični lestvici Mednarodnega sveta za oljke).

Namen teh sprememb je bolje opisati in opredeliti proizvod.

Geografsko območje

Podrobna pravila za opredelitev parcel, določena v prvotnem odloku o priznanju označbe, so vnesena v specifikacijo.

Dokazilo o poreklu

Ob upoštevanju sprememb nacionalnih zakonov in predpisov je postavka „Dokazila o izvoru proizvoda z geografskega območja“ prečiščena ter združuje zlasti deklarativne obveznosti in vodenje registrov v zvezi s sledljivostjo proizvoda in spremljanjem proizvodnih razmer.

Poleg tega je ta postavka dopolnjena z več določbami o registrih in deklarativnih dokumentih, ki zagotavljajo sledljivost in preverjanje skladnosti proizvodov z zahtevami specifikacije.

Metoda proizvodnje

— Sorte: Ne da bi bil spremenjen prvotno predviden sorazmerni delež različnih sort, je bilo besedilo spremenjeno, da bi se bolj poudarila prevlada sorte picholine, in to skladno s povezavo proizvoda z njegovim poreklom. Zato so bile sorte picholine, négrette in noirette razdeljene na „glavno sorto“ in „dopolnilne sorte“. Poleg tega se zahteva dodatna sprememba: odprava največjega deleža oljk opraševalnih sort, dovoljenih pri proizvodnji olja, ki je bil prvotno določen pri 5 % (delež je enak deležu števila dreves teh sort v oljčnih nasadih). Za proizvodnjo oljčnega olja se oljke, obrane na drevesih opraševalnih sort, na splošno združijo v skupno količino oljk, ki se dostavijo v mlin za pripravo olja z zaščiteno označbo porekla, njihova količina pa je zelo majhna.

— Gostota zasaditve: Zaradi pojasnitve in preverjanja določbe so vnesene določbe o merjenju gostote zasaditve, ki je najmanj 24 m2 za posamezno drevo („ta površina je bila dobljena s pomnožitvijo dveh razdalj med vrstama in razmikom med drevesi“). Dodano je bilo pojasnilo o drevesih, ki so doživela zmrzal leta 1956, zaradi upoštevanja ponovnih poganjkov oziroma ponovnega cepljenja po tej zmrzali, zaradi česar imajo ta drevesa več debel. V tem primeru je razdalja med drevesi lahko manjša od štirih metrov.

— Obrezovanje: Določba o odstranjevanju obrezanih vej je bila umaknjena, saj se lahko glede na uporabljene tehnike odstranjevanja obrezane veje drobijo na kraju samem, ne pa odstranijo s parcele.

— Namakanje: Rok za namakanje je bil natančneje določen na 30. september zaradi lažjega preverjanja.

— Vzdrževanje oljčnih nasadov: Dodana so bila pojasnila o načinih vzdrževanja nasadov. Pojem „obdelovanje“ je bil pojasnjen in lahko pomeni odstranjevanje plevela ali oranje. Zaradi tega pojasnila je mogoča tudi uskladitev specifikacije tega proizvoda s specifikacijo olja „Olive de Nîmes“.

— Donos: Besedilo je spremenjeno, določba o pravilih za preseganje in zmanjšanje donosa je črtana. To odstopanje je namreč neustrezen ukrep.

— Obiranje: Besedilo o starosti, pri kateri se drevesa začnejo uporabljati za proizvodnjo olja, je spremenjeno (drevesa morajo biti na parceli zasajena že pet let), da je določba jasnejša za namene preverjanja.

— Tehnike obiranja so podrobneje opredeljene („obiranje neposredno na drevesu ročno ali mehansko“), predlagane določbe pa ostajajo podobne praksam, opredeljenim v prejšnji specifikaciji. Najvišji odstotni deleži poškodovanih oljk so določeni glede na različne vrste poškodb (manj kot 5 % oljk, ki so jih poškodovali škodljivci, manj kot 10 % oljk, ki jih je poškodovala toča, nič pozeblih ali plesnivih oljk), da se zagotovi zdravstvena ustreznost oljk za predelavo. Poleg tega zaradi upravne poenostavitve odločitev o začetku obiranja sprejme direktor INAO in se ne določi več s prefekturnim odlokom, možnost odstopanja pa je bila odpravljena. Stopnja minimalne zrelosti je znižana na najmanj 10 % oljk, ki so spremenile barve od čisto zelene do rumene (namesto 25 %): to spremembo upravičuje posebnost sorte picholine, ki zelo pozno potemni in lahko ostane zelena tudi potem, ko fiziološko že dozori. Čas med obiranjem in dostavo v mlin je spremenjen glede na vrsto uporabljenih zabojnikov, pri čemer je najdaljši tridnevni rok za dostavo skrajšan na 24 ur v primeru obiranja v večje lesene zaboje, da se preprečijo spremembe oljk.

— Pogoji predelave: Specifikacija je dopolnjena z najdaljšim časom shranjevanja oljk v mlinu (največ štiri dni) in določbami o pogojih skladiščenja oljk v mlinu pred stiskanjem, da se preprečijo spremembe oljk. Najdaljši čas med obiranjem in stiskanjem je skrajšan na šest dni (zdaj osem dni) zaradi boljšega nadzora kakovosti oljk. Delež sorte picholine v olju je s 60 % povečan na 70 % mase oljk, uporabljenih za pridelavo olja, zaradi upoštevanja večjega donosa oljk sorte picholine v primerjavi z drugimi sortami, uporabljenimi za to olje. Natančneje so opredeljeni dovoljeni postopki obdelave (dodani so čiščenje, mletje in mešanje), da se prepreči napačna razlaga določb specifikacije.

Označevanje

Navedbe na etiketi, specifične za označbo, so bile usklajene z Uredbo (EU) št. 1151/2012: doda se obvezno nameščanje znaka ZOP Evropske unije in navedbe „zaščitena označba porekla“ ali „ZOP“ namesto nacionalnih navedb.

Drugo: nadzor

Ob upoštevanju sprememb nacionalnih zakonov in predpisov je postavka „Nacionalne zahteve“ predstavljena v obliki razpredelnice z glavnimi točkami, ki jih je treba preveriti, referenčnimi vrednostmi in metodo ocenjevanja.

Posodobljeni so bili podatki nadzornih organov.

ENOTNI DOKUMENT

„HUILE D’OLIVE DE NIMES“

EU št.: FR-PDO-0105-01283 – 21.11.2014

ZOP ( X ) ZGO ( )

1. Ime

„Huile d’olive de Nîmes“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

Značilnosti olja „Huile d’Olive de Nîmes“ so povezane predvsem s prevlado sorte picholine v olju:

— v nosu začutimo rastlinske vonjave z vonjem sveže trave, pokošenega sena, surove artičoke, rastline paradižnika,

— v ustih se čutijo sadežni okusi predvsem trave, sena, ananasa, rumene slive in surove artičoke, ki jih včasih dopolnjujejo okusi rdeče slive in jabolka.

Grenko je od 1,5 do 4,5 na 10-stopenjski organoleptični lestvici Mednarodnega sveta za oljke (COI).

Pikantno je od 1,5 do 4,5 na 10-stopenjski organoleptični lestvici Mednarodnega sveta za oljke (COI).

Njegova barva je zelena z možnimi rumenimi odtenki.

Vsebnost prostih kislin, izraženih kot oleinska kislina, je največ 0,8 grama na 100 gramov proizvedenega olja.

Peroksidno število mora biti ob prvemu trženju olja največ 16 miliekvivalentov kisikovega peroksida za 1 kg oljčnega olja.

3.3 Krma (samo za proizvode živalskega izvora) in surovine (samo za predelane proizvode)

Oljke sorte picholine znašajo najmanj 70 % mase oljk za predelavo.

3.4 Posebne faze proizvodnje, ki jih je treba izvajati na opredeljenem geografskem območju

Postopki za pridobivanje surovine in njeno predelavo se morajo izvajati znotraj opredeljenega geografskega območja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Poleg obveznih navedb, ki jih zahteva zakonodaja o označevanju in predstavitvi živil, je pri označevanju olja z označbo porekla „Huile d’olive de Nîmes“ treba navesti še naslednje:

— ime označbe: „Huile d’olive de Nîmes“, navedbo „zaščitena označba porekla“. Ti navedbi sta v istem vidnem polju in na isti etiketi,

— simbol ZOP Evropske unije.

4. Jedrnata opredelitev geografskega območja

Geografsko območje proizvodnje olja „Huile d’olive de Nîmes“ zajema območje pridelave oljk v departmaju Gard in vzhodnem delu departmaja Hérault, brez pokrajin Causses in Camargue ter masiva Cévennes.

Njegove naravne meje so reka Rona na vzhodu in pokrajina Camargue na jugu. Na severu je meja podnebna, ujema se z mejo nasadov kulture picholine; na severovzhodu sledi meji departmaja Gard (masivi neobdelane zemlje na nadmorski višini več kot 300 metrov). Na zahodu gre meja preko doline Vidourle in teče po črti Ganges, Pic St Loup, reka Lez, kar ustreza liniji z gozdovi poraslih grebenov.

Območje proizvodnje zajema 230 občin, od tega jih je 183 v departmaju Gard in 40 v departmaju Hérault.

Oljke se obirajo in predelujejo na geografskem območju, ki zajema ozemlje naslednjih kantonov in občin:

Departma Gard:

Vse občine kantonov: Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières, La Vistrenque.

Občine kantonov: Anduze (razen občin Générargues in Saint-Sébastien-d’Aigrefeuille), Remoulins (razen občin Pouzilhac in Valliguières), Rhôny-Vidourle (razen občin Aimargues in Le Cailar), Sauve (razen občine Fressac), Uzès (razen občine La Capelle-et-Masmolène), Vézénobres (razen občine Brouzet-les-Alès).

Naslednje občine: Alès; delno Allègre-les-Fumades; Aubord; Beaucaire; delno Bellegarde; Belvezet; Bernis; Bouquet; Conqueyrac; Fons-sur-Lussan; Fontarèches; Générac; delno Oudargues; Jonquières-Saint-Vincent; La Bruguière; La Cadière-et-Cambo; Lussan; Méjannes-les-Alès; Mons; Rochefort-du-Gard; Saint-Christol-Les-Alès; delno Saint-Gilles; Saint-Hilaire-de-Brethmas; Saint-Hippolyte-du-Fort; Saint-Laurent-la-Vernède; Saint-Privat-des-Vieux; Saze; Vallérargues; delno Vauvert; delno Verfeuil.

Departma Hérault:

Občine kantonov: Castries (razen občine Jacou); Claret (razen občine Ferrières-les-Verrerie); Lunel (razen občin Marsillargues, Saint-Just in Saint-Nazaire-de-Pézan).

Naslednje občine: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers, Saint-Vincent-de-Barbeyrargues.

Za delno zajete občine se v mestni hiši hrani kartografski dokument, ki opredeljuje meje geografskega območja. Za te občine je kartografska določitev območij dostopna na spletni strani pristojnega nacionalnega organa v skladu z zahtevami direktive INSPIRE.

5. Povezava z geografskim območjem

5.1 Posebnosti geografskega območja

Značilnosti zasaditve tradicionalnih oljčnih nasadov so plod strokovnega znanja in izkušenj ljudi, tamkajšnjih sort in okoliškega ekosistema.

Oljke na opredeljenem geografskem območju dobijo 700 do 1 000 mm padavin, predvsem v obliki močnih pomladnih in jesenskih neviht. Razen nekaj nasadov ob robu masiva Cévennes in novejših nasadov na planoti Costières so oljke posajene na večinoma apnenčastih tleh, ki omogočajo odvodnjavanje, potrebno za preživetje dreves, vendar ta tla nimajo velike agronomske vrednosti, saj so taka tla namenjena drugim donosnejšim kulturam.

Geografsko območje je izpostavljeno pogostemu, včasih močnemu vetru, in ga lahko prizadenejo hude zime. V teh okoliščinah je najpogostejša sorta picholine, ki je razmeroma odporna proti mrazu, njeni plodovi pa celo zreli ne odpadejo zlahka. Poleg tega so drevesa sorte picholine ali lokalnih sort razmeroma nizka, da jih ne bi prizadeli sunki vetra.

Nasadi se nahajajo na gričih, najpogosteje na južnih pobočjih, in na območjih, ki niso izpostavljena zmrzali (zaprte nižine in ravnine, kjer se pojavlja megla, so prepovedane).

Nazadnje, zasaditev oljk je omejena z najvišjo nadmorsko višino, saj je zlasti sorta picholine, katere plodovi dozorijo pozno, izpostavljena nevarnosti zmrzali, kar lahko ogrozi proizvodnjo olja. Oljke sorte picholine zato običajno rastejo do nadmorske višine 350 metrov, njihovi plodovi pa se obirajo zgodaj.

Strokovno znanje in izkušnje pridelovalcev se kažejo v izbiri območij, ki so najugodnejša za proizvodnjo kakovostnega oljčnega olja (izpostavljenost, nadmorska višina), upravljanju nasadov s tradicionalno nizkimi drevesi in obiranju oljk, ki se začne zgodaj, ko so ravno zrele (najmanj 10 % oljk, ki so spremenile barvo).

5.2 Posebnosti proizvoda

Oljke, med katerimi je najmanj 70 % oljk sorte picholine, so hitro dostavljene in predelane, kar daje tej označbi posebne značilnosti: za olje „Huile d’olive de Nîmes“ sta značilni izrazita grenkost in pikantnost, v nosu in ustih pa se zelo občutijo rastlinske arome.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

To olje se večinoma prideluje iz sorte picholine, izjemne zaradi svoje odpornosti, ki ji je omogočila, da se je odlično prilagodila pedoklimatskim razmeram. Ta sorta kaže določeno odpornost proti zimskemu mrazu, njeni plodovi pa so odporni proti močnim jesenskim vetrovom.

Čeprav so okus ploda in botanične lastnosti drevesa prispevale k temu, da se je sorta picholine razširila po svetu, je treba opozoriti, da ta sorta izvira s tega območja, kjer je nastala s selekcijo sorte plant de Collias iz občine Collias z geografskega območja. To pojasnjuje, zakaj je ta sorta posebej prilagojena značilnostim opredeljenega geografskega območja in zajema večino oljk, ki se uporabljajo za proizvodnjo olja „Huile d’olive de Nîmes“.

Zaradi kombinacije okolja in praks (zlasti zrelost oljk, uporabljenih za predelavo, in minimalni delež sorte picholine v olju) je olje „Huile d’olive de Nîmes“ poseben in izviren proizvod, ki ima veliko tržno vrednost.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-bb09848f-1fb0-455e-955d-bc5985e35cc5/telechargement

(1) UL L 343, 14.12.2012, str. 1.